Miloš Vučević

**Miloš Vučević** (født 1974) er en serbisk advokat og politiker som fra 2. mai 2024 til 16. mars 2025 var Serbias statsminister. Han er leder i Serbias progressive parti (SNS). Han var visestatsminister og forsvarsminister fra 2022 til 2024. Fra 2012 til 2022 var han ordfører i landets nest største by Novi Sad.

## Biografi
Vučević ble født 10. desember 1974 i Novi Sad i den daværende Sosialistiske autonome provinsen Vojvodina i det tidligere Jugoslavia. Vučević fullførte sin utdanning ved det juridiske fakultet ved Universitetet i Novi Sad i 2002. Han arbeidet ved familievernkontoret fram til 2012.

### Politisk karriere
Vučević innledet sin politiske karriere i det sterkt høyreorienterte partiet Serbias radikale parti (CPC) hvor hans far var et framstående medlem. CPC ble delt i 2008 og Vučević fulgte med utbryterne i Serbias progressive parti som ble ledet av Tomislav Nikolić og Aleksandar Vučić. Han er en nær alliert med president Aleksandar Vučić og hans bror, forretningsmannen og politikeren Andrej Vučić.

### Ordfører i Novi Sad (2012–2022)
Etter det serbiske lokalvalget i 2012 ble Vučević valgt til ordfører i Novi Sad av en majoritet ledet av partiet SNS på tross av at partiet bare fikk 16,44 % av stemmene. Han var styremedlem i Den nasjonale alliansen for lokal økonomisk utvikling fra 2015 til 2016. Han ble gjenvalgt som ordfører etter lokalvalgene i 2016 og 2020.

I november 2021 ble han valgt til visepresident i SNS.

### Visestatsminister og forsvarsminister (2022–2024)
Den 23. oktober 2022 kunngjorde presidenten i SNS, Aleksandar Vučić, at partiet ville foreslå Miloš Vučević til ny visestatsminister og forsvarsminister. Han trakk seg da som ordfører i Novi Sad 24. oktober og ble etterfulgt av Milan Đurić to dager senere. Vučević ble tatt i ed som visestatsminister og forsvarsminister i Ana Brnabićs tredje regjering 26. oktober. Det er spekulert på om Vučević vil etterfølge Vučić som president i Det serbiske progressive parti om han vil gå av.

I april 2023, etter lekkasjen av de sk. Pentagonpapirene i USA, kom det fram dokumenter som angivelig viste at Serbia hadde gått med på å selge våpen til den ukrainske hæren i krigen mot den russiske invasjonen. Vučević nektet for påstandene og kalte det løgn. Han fastslo at Serbia ikke hadde, og ikke ville, selge våpen til noen av partene i konflikten og mente at noen forsøkte å destabilisere landet og involvere det i en konflikt som det ikke ønsket å involvere seg i. Han utelukket ikke muligheten for at serbiske våpen kunne ha endt opp hos noen av partene av andre årsaker.

### President i Det serbiske progressive parti (SNS) (2023– )
27. mai 2023 ble Vučević valgt til president i Det serbiske progressive parti (SNS). Han bekreftet også at SNS i slutten av juni ville tilslutte seg «Folkebevegelsen for staten» (NPZD), en politisk sammenslutning av flere partier initiert av president Aleksandar Vučić. Journalisten Ana Lalić karakteriserte endringen som «kosmetisk».

### Serbias statsminister (2024–2025)
Vučević ledet SNS-koalisjonen til en ny valgseier i parlamentsvalget i 2023. Den 30. mars 2024 fikk han mandat fra president Vučić til å danne ny regjering i Serbia. Den 2. mai ble hans regjering godkjent i parlamentet. 

Den 1. november 2024 kollapset et tak på Novi Sad jernbanestasjon. 16 personer omkom, og store folkemengder protesterte mot myndighetene.

Den 28. januar 2025 kunngjorde Vučević at han trakk seg som statsminister. Han ble etterfulgt av Đuro Macut den 16. april 2025.

## Politiske standpunkt
Vučević er tilhenger av at Serbia melder seg inn i EU, men sier samtidig at Serbia ikke vil finne seg i å bli ydmyket for ikke å være et godt nok medlemsland.

Den 24. mars 2019 uttalte Vučević at NATOs bombing av Jogoslavia var en krigsforbrytelse. Han er motstander av sanksjoner mot Russland på grunn av landets invasjon av Ukraina.

Vučević er motstander av internasjonal anerkjennelse av Kosovo som en selvstendig stat.

## Familie
Vučevićs far Zoran var advokat og et høytstående medlem av CPC som var «president» i byens folkevalgte forsamling (bystyret) fra 2004 til 2007. Zoran Vučević døde i 2021. Hans er montenegrinsk serber og familien stammer fra landsbyen Bezjovo nær Podgorica, hovedstaden i Montenegro. Hans oldefar ble drept i Første verdenskrig og han bestefar ble drept i Andre verdenskrig.

Vučević er gift og har to sønner.

## Fotnoter


## Referanser